
„S5STERAU n“ 


Societatea «Steaua» are de scop a luoră pentru 
întinderea învăţăturii în popor, prin tipărirea şi 
răspândirea de scrieri şi publicaţii morale, pa- 
triotice şi de folos practic, şi pentru împiedeca- 
rea, prin toate mijloacele legiuite, a răspândirii 
de scrieri şi publicaţii imorale, sau cu tendinţe 


contrarii statului şi ideii naţionale române. 

Cotizaţia este de cel puţin do: lei pe an, iar pentru învăţători, 
preoţi rurali șI săteni, de cel puţin un leu pe an. Fie-care mem- 
bru este îndatorat ca, îu cel d'întâiu an după primirea sa, să facă 
a se primi în Societate cel puţin alţi doi membri noi. 

Cererile de înscriere, însoţite de cotizaţia pe un an, se pot a- 
dresă d-lui Spiru C. Haret, strada Verde, Bucureşti. 

Comitetul: Preşedinte, loan Kalinderu, Președintele Academie: Ro- 
mâne.— Vice-preşedinte, Sava Somânescu, mare proprietar, fost senator.— 
Administrator şi casier. Spiru C. Haret, ' fost Ministru, profesor uni- 
versitar. — Secretar, Const. Banu, profesor secundar, fost inspector şco- 
lar. — Membrii: Petre Gârboviceanu, fost Administrator al Casei Sf. 
Biserici Autocefale Orlodoze Române, profesor la Seminarul Central 
şi director al Şe. Normale a Societății pentru învățătura poporului 
român; |. Dimitrescu Procopie, fost senator, fost Primar al Capitalei; M. 
Vlădescu, Ministru, profesor universitar; Crista S. Negoescu, admini» 
strator al Casei Școalelor, profesor secundar, Dim. Cecropid, institutor. — 
Cenzori, Const, Alimănesteanu, inginer de mine; Preotul econom Conste 
Ionescu, profesor secundar; Const, Alexandrescu, institutor. 


Membri înscriși şi cotizaţiuni plătite (urmare), 


Dobre Rădulescu (Segarcea-Dolj), 2 lei; Fr. Herman (Segarcea-Dolj), 
2 lei; D. Medianu (Segarcea-Dolj),2 lei; Vasile Rădulescu (Segarcea-Dolj), 
2 lei; N. Stahie (Segareea-Dolj), 2 lei; Paul Popescu  (Segarcea-Dolj), 1 
leu; Gr. Nemţeanu (Segarcea-Dolj), 1 leu; David Davidescu (Segarcea- 
Dolj), 1 leu; Nae Marinescu (Segarcea-Dolj), 1 leu; Ştefan Dumitrescu 
(Segarcea-Dolj), 1 leu; loan Peană (Segarcea-Dolj). 2 lei ; Ştefan Colte- 
scu (Segarcea-Dolj), 2 lei; Gh. Popescu (Segarcea-Dolj!, 1 leu; Vasile Becu 
(Segarcea-Dolj), 2 lei; Const. Tomescu (Segarcea-Dolj), 1 leu; ©. Gheor- 
ghiu (Sepgarcea-Dolj), 1 leu; D. 1. Drânceanu (Dalga-Dolj), 1 leu; Marin 
D. Salea (Panaghia-Dolj), 1 leu; Năstase R Staicu (Panaghia-Dolj), 1 leu; 
Ioan Avram (Segarcea-Dolj), 1 leu ; Ioan N. Dudoi (Segarcea-Dolj), 1 leu; 
Nae Pădeanu (Segarcea-Dolj), 1 leu; Marin N. Zamfir (Segarcea-Dolj), 
1 leu; Gr. Butaliu (Segarcea-Dolj), 1 leu; Alex. B. Șania (Segarcea-Dolj), 
1 leu ; Mihaiu Berendei (Segarcea-Dolj), 1 leu; Dinu Iordache (Segar- 
cea-Dolj), 1 leu ; Cârstea Săndoiu (Segarcea-Dolj), 1 leu; Marin Prodi- 
leanu (Segarcea-Dolj), 1 leu; Mihaiu Brătilă (Segarcea-Dolj), 1 leu ; Const. 
St. Niţă (Segarcea-Dolj), 1 leu; Truţă D. Badea (Segarcea-Dolj), 1 leu; 
Nae I. Stroe (Segarcea-Dolj), 1 leu; Iohan Custov (Segarcea-Dolj), 1 leu; 
Zamfir M. David (Segarcea-Dolj), 1 leu; Iacob Kirch (Segarcea-Dolj), 
1 leu; C. Mihăilescu (Segarcea-Dolj), 1 leu; N Crişan (Segarcea-Dol]), 
li eee Ionescu (Segarcea-Dolj), 1 leu; Sulae Șandor (Segarcea- 

01]), eu. 


Numărul membrilor înscrişi cu începerea anului 1906 şi până în pre- 
zent este de 140; iar veniturile societăţii, tot în acest timp, sunt de 225 lei. 
(Va urmă în numărul viitor). 

UC PA UG Ii 
De Carmen Sylva. 


Caldul soare-al verii ţese-acum ferice 
Fire lungi prin aer, tort de-argint curat, 
Bate-o dulce boare câmpu "'nrourat 
Legănând prin lanuri aurul din spice. 


Frunzele gătite ca de sărbători 

Râd, pe spate capul vesel şi-l aruncă — 
Un copac, el singur, gol de tot, pe luncă 
Stă 'ntratâta lume de cântări și flori. 


N'are bucurie nici de vânt şi ploaie 

Nici de cânt de pasări, nici de cuib cu pui; 
Din podoaba "'ntreagă a vieţii lui 

Nu-i rămâse bietul nici măcar o foaie. 


Ce rușine, Doamne! Cât de bucuros 

Tu te-ai duce, duce să te-ascunzi departe 
Prin pustii cu neguri, printre stânci deșarte, 
Ori să vie vântul să te-asvârle jos. 

Dar el stă, sărmanul, stă 'nrădăcinat — 
lată vine-un fulger şi-o să mori! Nu plânge! 
Nu! Veni furtuna vai, numai spre-a îrânge 
Crengi din el, lăsându-l și mai rușinat. 
Trad. de G. Coșbue. 
—— SPP 


SCRISORI 
— TRIMISE DE UN PRIETEN PRIBEAG — 


Cearta. 


In cea d'intâiu zi frumoasă a primăverii, în postul mare, 
o lumină de aur, un vânt cu mireazma pământului umed 
m'au scos în marginea satului, spre luncă şi spre ogoarele 
oamenilor. Mi se păreă nou satul nostru cu casele deodată 
luminate, zâmbind unui soare prieten. Păşiam încet, cu su- 
fletul plin de amintiri; priveam ca printr'un abur, pe că- 
rările din marginea drumului, nezbicite încă, pui de oameni 
cari lăpăiau cu picioarele goale, cu ochi de lumină sub tufe 
de păr bălaiu, priveam un roiu de musculiţe, un zbor de flu- 
ture, care jucă ca o flacără, — şi auziam nelămurito frân- 
tură dulce de cântec, un glas pierdut de cucoş ca un stri- 
găt prelung de bucurie, ce răzbäteà printre ramurile unei 
livezi abia înmugurite. 

Şi cum eşiam din sat, deodată mă izbi mirosul ascuţit al 
pământului, și mi se deschise înaintea ochilor o arie întinsă, 
neagră, pe care se înşirau plugurile cu boii albi şi plugarii 
albi, răsturnând vălurele negre, părând înfloriri de spumă 
pe această întunecoasă mare dreaptă. Şi în fund lunca de 
lozii verde deschisă înnecată de aurul soarelui, şi dincolo, 
la dreapta, în văi depărtate, un fulger de oglindă, o întin- 
dere de apă rămasă din revărsările primăverii. 

Şi în liniştea aceasta adâncă, cu miros de primăvară, cu . 
uşorul abur al deşteptării după adâncul somn de iarnă, — 
mă sgudui neplăcut, mă trezi ca dintr'un vis, răcnetul oa- 
menilor... Auzii dintr'odată un strigăt întărâtat, apoi o iz- 
bucnire de glasuri mânioase, cari urcau şi scoborau câte 
odată tari, câteodată nelămurite, înăbuşite, grele... Tresă- 
rind, privii în jur. Credeam că cearta e îndărătul meu, lângă 
mine, aşă de puternic treceau sunetele prin văzduhul curat. 
Dar glasurile veniau de departe, dela oameni adunaţi la o 
margine de ogor, spre luncă; acolo mâni se ridicau, vân- 
turând, se zbuciumau trupuri, în larma de val a mâniei. 

Iar când mă apropiai văzui că se certau nepoţii lui Va- 
sile Bujor, moșul satului. Erau şase, toţi nalţi şi sprinteni. 

Cu sprâncenele aplecate pe luminile ochilor, cu gâturile în- 
tinse, cu grumajii încovoiaţi parcă voiau să treacă unii prin 
alţii: trei deoparte şi trei de alta. 

Şi-şi înnălţau braţele sguduind ceva nevăzut, cu mânile, 
în văzduh; răcniau adânc, în învăluiri nedesluşite de vorbe, 
doi cu oticele înnălţate, pe când din liniştea ogoarelor aler- 
gau din toate părţile oameni, ca să potolească mânia. Pe 
când harţa lor creștea, unii săteni sosiau gâfâind greu, cu 
sufletul la gură. 

«Ce, mă? nici-un pas, nici-o palmă nu dăm! dreptul nos- 
tru! Cum să treci cu brazda prin ogorul nostru ? 

— N'am trecut strigă altul, în învolburarea glasurilor, am 
tras brazda pe locul nostru, să ştii !. ..» 

Şi deodată. braţele se înlănţuiră şi trupurile se încleştară. 

«Săriţi, măi, săriţi, fraţilor, că se omoară!...» strigau din 
jur plugarii. Şi se năpustiră, puseră braţele, puseră umerii, 
într'o zarvă care scădea şi creştea tunând,— şi porni o în- 
vălmăşală sălbatecă, cu capete plecate, din cari răsăriau 
deodată frunţi scuturând plete încâlcite. 

Şi glasuri: «Nu da! nu strânge! ţine-l!» Apoi răcnete de 
durere. Şi deodată învălmăşeala se sfărmă : sătenii trăseseră 
în toate părţile, ţineau strâns, domoleau pe nepoţii moşu- 
lui, cu vorbe de împăciuire, pe când ei tot mai priveau unii 
către alţii cu capetele aplecate, cu ochii încruntaţi, unii cu 
pete de sânge pe obraz. Cursese sânge pe pământul care 
prisosise strămoşilor, care hrănise rânduri de părinţi, de fe- 
ciori şi de nepoți! 

După ce intrai şi eu în vorbă, după ce încercai, pe cât 
putui, să le înblânzesc sufletele, mă întorsei spre sat, prin 
pacea adâncă a câmpiilor. Din lunca de lozii veni strigătul 
singuratee al cucului; în depărtări, în linişte, izvorau aburi 
din pământ; izvoră acum şi liniştea parcă din acel pământ 
pe care cu câteva clipe mai nainte eră să curgă sânge de 
fraţi. Şi o mâhnire mare îmi învăluiă sufletul cum mergeam 
prin soare, prin vântul care veneă din depărtări drepte şi 
treceă în nemărginire, o milă pentru bieţii oameni cari nu 
înțelegeau sărbătoarea mare a văzduhului și a pământului, 
care sfărâmau pacea şi frăţia pe această moşie bătrână, pe 
care strămoşii, înfrăţiţi, luptaseră, o hrăniseră cu sânge apă- 
rând-o, care ajunsese odinioară tuturor, şi care acuma nu 
mai ajunge! 

Incet, prin lumina primăverii, intrai în sat, cu sufletul în- 
doit. In urma mea veni şi vestea dela ogoare, şi oamenii vor- 
beau despre vrajba aceasta iute care învenină sufletele unor 
rude, vorbeau domol ca despre o moarte năprasnică. 

Iar spre seară bătrânul Vasile Bujor chemă pe nepoți la 
el acasă. 

Casa moşului eră cea mai veche din sat; cu dragoste o 
priveam totdeauna, pentru că-mi aduceă aminte de multă lu- 

mină din trecut. Odată, în copilărie, mult mă minunai eu de 
casa aceasta; şi de-atunci întru nimic nu se schimbase. Tot 
aşă eră, cu acoperişul ţuguiat, cu roata de car într'o ţepuşă, 
în vârf, şi cu bradul cel mare, strâmb, alături. Din bradul 
acela se auziau în fiecare an, întâiu, după somnul iernii, cân- 
tările oaspeţilor primăverii. Prin el ţipă furtună, ca un glas 
de jale, peste sufletele necăjite, când vara se călătoriă cu 
bucuriile şi cu dragostele ei. Iar eu, în acei ani depărtaţi, 
când veniam din târgușorul Paşeanilor, cu mama, la tata- 
bătrân şi la bunicuţa, — înnainte de a vedea satul, suind în- 
cet culmea cu trăsurica veche, în pasul cailor, zăriam întâiu 
vârful întunecos al bradului ; apoi, ajuns pe deal, deodată 
parcă în umbra lui se desfășurau toate căsuţele sătenilor, 
toate pâlcurile de verdeață ale grădinilor; şi supt el, când 
intram în sat, totdeauna stătea o fată mare, vre-o nepoată 
a moșului, privindu-mă dreaptă, cu ochi întunecoşi în cari 
luciau două puncte de soare. 

Acolo îşi chemă moşul nepoţii, după cearta sângeroasă de 
dimineaţă şi după zvoana plină de griji, de peste zi, a sa- 
tului. Acolo, sub bradul strâmb, sta elpe un scăunaş vechiu 
de stejar, cu spatele rezimat de trunchiul copacului; sta şi 
privea pe băeţi printre sprâncenele stutoase, cu gura multă 
vreme mută în barba scurtă, albă. Adus de spate, cu mâ- 
nile pe genunchi, sta apăsat parcă de o durere mare,— în- 
vălit de bunda neagră, străveche, încins cu chimirul lui ve- 
chiu, pe care din tinereţe îl purtă. Străbuna, mătuşa Mă- 
rioara, sta mai la o parte, pe pământ, cu faţa sbârcită gră- 
mădită înnainte, deasupra genunchior, cu doi ochi mititei, 
storşi, ţintiţi înainte. Se strânseră şi feciori, bătrâni şi ei, 
cărunţi, şi nepoți, şi nepoate, un sfert de sat; umpleau o- 
grada, aşezaţi pe prispă, ori sub streaşina bradului, şi aş- 
teptau. 

Ş'atuncea s'a uitat moşul Vasile Bujor ţintă la cei şase 
flăcăi cari stăteau în picioare dinaintea lui, sa uitat multă 
vreme ş'a dat din cap cu întristare. A zis încet: 

«Grele vremuri, bre... grele vremuri... In vremea mea 
erau alte necazuri, dar ticăloşii de acestea nu! De ce-aţi 
vrut, mă, să vă înjunghiaţi ?» 

Băeţii, nalţi sprinteni, de-abia scăpaţi din oaste, tăceau, 
se uitau în pământ. Unul din cei bătrâni, dela spatele lor, 
mormăi şi înjură înnăbuşit. 

«A dat Dumnezeu sfântul soare şi vânt bun şi toată lu- 
mea ese să facă ce-au tăcut şi alţii, — urmă încet moşnea- 
gul; ce-au făcut şi alţii mai dedemult, să are şi să samene, 
că atâta-i al nostru, ce-avem, noi altceva? N'avem nimic, nu- 
mai pământul nostru... Bre, şam ajuns în zilele acestea să 
aud că vă tăiați ca păgânii... Bre, are să vă bată cel de 
sus, că stropiţi cu sânge pământul care vă hrăneşte!...» 

Strămoșul vorbea încet, fără să dea din mâni, cu trupul 

neclintit. Eu mă aşteptam la o izbucnire de vorbe, el rosti 
domol numai aceste cuvinte; dar după ce tăcu, un fior mi 
se strecură prin suflet, şi de-bună-seamă că acelaşi fior treci 
prin toate piepturile celor din jur cari erau sânge din sân- 
gele lui. 

Moșş-Vasile Bujor tăcù, şi dintr'odată baba Mărioara, gră- 
mădită asupra pământulu, începi a suspină cu amar; gla- 
sul îi crescii tremurând, îi curgeau lacrimi pe colţul erbii şi 
boceă ca la o înmormântare. Feciorii, nepoţii, strănepoţii, în 
jur, tăceau încremeniţi. 

«Ce-i, Mărioară ? rosti domol bătrânul. Asta-i bucuria bă- 
trâneţelor noastre!. ..> 

Şi Moş-Vasile îşi lăsă capu ’n piept, în umbra înserării 
care cuceriă casa veche şi bradul, îndesându-se ca o ne- 
gură nesimţită. i 

Atunci glasuri din urmă porniră, îndemnând pe flăcăi să 
treacă înainte, să ceară ertare; bătrânul îşi ridică fruntea; 
prin vârful bradului, de-asupra, trecii un șuet domol, ca o 
plângere tremurată. 

Bătrânul voi să mai zică cevă, apoi dădù încet din cap,— 
şi deodată porniră în jur, a suspină ş'a plânge nevestele 
şi fetele; băeţii se apropiară şi sărutară pe rând mâna mo- 
şului, după aceia se întoarseră unul spre altul, cu privirile 
muiate, se îmbrăţişară, se sărutară. 

Şi prin brad treciy a doua suflare tremurată, ca plânge- 
rea unei fiinţe chinuite. 

lar eu priviam, prietene, cu sufletul înfiorat toate acestea, 
căci până atunci nu pricepusem legăturile adânci dintre su- 
fletele oamenilor şi lot ce-i înconjoară; căci eu aşteptam o iz- 
bucnire mare şi nu vedeam nimic din ce aşteptam: oamenii 
mai mult tăcuseră, iar lucrurile neînsufleţite parcă aveau 
un suflet ascus care tremură de durere. 


Mihail Sadoveanu. 
——— DEX: 


Un cerșetor iscusit. 


Intr'o stradă foarte umblată dintr'un mare oraş american, văd tre- 
cătorii într'o zi un biet cerşetor care mergeă încet pe lângă zi- 
duri. Cum mergeă, zăreşte o bucată de pâne pe jos; dă să o ia; 
deodată însă un zăvod mare, care trecei și el pe acolo, se rej edə 
să apuce pânea. Omul nu se lasă, lupta începe; dar cânele mai 
tare înhaţă pănea şi fuge cu ea. Scena asta făcuse pe mulţi să 
se oprească. Bătălia între om şi câne pentru o bucăţică de pâne 
i-a impresionat așă de mult, încât începură a scoate din buzunare 
fiecare ce puteă şi făcând o colectă, o deteră cerșetorului. Ce 
credeţi căeră la mijloc? Cânele eră al cerşetovului şi eră dresat 
să facă aşa; pânea o punea tot cerşetorul binişor jos. Poliţia a 
descoperit că repeta de 4—5 ori pe zi lupta cu cânele și .. câştigă 
în unele zile chiar 100 de franci. 

Inmulțirea Stupilor. 


Transvasarea directă. Acest fel de transvasare e cu mult 
mai greu de făcut decât cele arătate până acum şi cere mult 
mai multă îndemânare din partea celui care o face. Prin 
transvasarea directă, mutăm în stupul sistematic, dintr'odată. 
nu numai albinele din stupul primitiv, ci şi toţi fagurii cari 
coprind cuib de lucrătoare şi celule mici, fie ele goale sau 
pline cu miere ori cu păstură. Ea se poate face cu succes 
în cursul lunei Aprilie, într'o zi călduroasă şi liniştită. Iată 
cum urmăm : 

Cu o zi sau două mai înainte, luăm câteva rame goale, 
cinci sau şease, din stupul sistematic în care voim să facem 
transvasarea şi, din distanţă în distanţă, pe şipculeţele ver- 
ticale, le batem câteva ţinte mici; ţintele nu trebuesc bătute 
însăpe deplin, ci numai ceva mai mult de jumătate. Luăm apoi 
o bucată de sârmă subţirică, ori, dacă nu avem sârmă, luăm 


cea din urmă ţintă, din partea de jos, mai lăsăm o lungime 

deopotrivă cu bucata întrebuințată şi apoi tăiem sârma sau 

sfoara. Intoarcem acum rama pe partea cealaltă şi îi batem 

ţinte tot în acelaş chip, pe şipculiţele verticale, dar nu mai 
tdăm capătul de sârmă pe după ele. 

Dupăce avem totul gata, într'o zi frumoasă şi destul de 

călduroasă, când albinele sunt de tot ocupate cu lucrul, dăm 
i 

puţin fum stupului primitiv, pe care voim să-l transvasăm, 
îl ridicăm dela locul lui şi îl ducem la o parte, sub vre-un 
adăpost sau la umbra vre-unui pom. In locul ocupat de dân- 
sul, punem un stup gol şi cam la fel cu el, pentru ca să 
aibă unde se adună albinele care se vor înapoiă dela câmp. 
Prin ciocănituri şi prin fum, întocmai ca la facerea unui 
roiu artificial, scoatem albinele din stupul primitiv, întrun 
mic uleiu pus deasupra lui, observând bine ca să treacă şi 
matca. Când socotim că cea mai mare parte din albine şi-au 
părăsit vechea locuinţă, luăm micul uleiu, în care ele au 
trecut, şi-l aşezăm cu gura în jos, pe o bucată de pânză 
neagră, având grijă să punem dedesubtul lui un mic căpă- 
tâiu. Ca să mai scoatem încă o parte din albinele ce au mai 
rămas în stup, îl întoarcem cu fundul în sus şi îl isbim cu 
gura de pământ, deasupra pânzei ce am aşternut jos. Il pu- 
tem izbi astfel de mai multe ori, în diferite părţi, şi albi- 
nele, ce vor cădeă după fiecare izbitură, se vor duce încetul 
cu încetul la tovarăşele lor din uleiul cel mic. E bine să nu 
trântim stupul prea tare, căci se pot rupe fagurii şi să curgă 
mierea pe jos. Dacă vedem că albinele din roiul scos stau 
liniştite, putem fi siguri că matca este cu dânsele. Pentru a 
ne încredinţă şi mai bine, ridicăm uleiul şi observăm cu 
băgare de seamă pânza neagră; dacă pe dânsa vedem puncte 
mici albe, atunci e semn sigur că matea e în mijlocul albi- 
nelor, căci. acele puncte nu sunt decât ouă scăpate de dânsa, 

După ce am terminat această parte a lucrării, luăm stu- 
pul primitiv, în care acum au rămas numai fagurii şi un 
foarte mic număr de albine, şi-l ducem într'o cameră, spre 
a-i scoate fagurii şi a-i aşeză în ramele stupului sistematic, 
pe care le avem pregătite de mai înainte, aşă după cum 
am spus mai sus. Lucrarea aceasta nu o putem face decât 
cu uşile şi ferestrele închise, deoarece, dacă am face-o afară 
în loc deschis, mirosul mierii și al fagurilor ar atrage al- 
binele celorlalţi stupi din stupină şi le-ar îndemnă la hoţie. 
Tot acolo în cameră aducem şi stupul sistematic, în care 
vroim să trecem albinele şi fagurii. 

Pentru ca să scoatem fagurii din stupul primitiv, putem 
urma în două chipuri: dacă nu ţinem să păstrăm uleiul, îl 
spintecăm în două, în direcţia fagurilor; dacă însă voim să-l 
avem pentru vre-o altă întrebuințare, atunci scoatem fagurii 
din el unul câte unul, cu ajutorul unui cuţit lung şi cu vår- 
ful îndoit. E uşor de înţeles că urmând în felul acesta din 
urmă e mult mai greu şi lucrarea merge mai încet. 

Scoaterea fagurilor trebue să o facem cu multă băgare 
de seamă, pentru ca să omorîm cât mai puţine albine. Când 
la scoaterea roiului, n'am reușit să avem dovada că matca 
se află în mijlocul albinelor sale, atunci trebue să fim încă 
şi cu mai multă băgare de seamă, căci de sigur ea se află 
ascunsă pe vre-unul din faguri. 

Indată ce scoatem câte un fagure, scuturăm mai întâiu 
albinele de pe dânsul, peste ceilalţi faguri din stupul primi- 
tiv, şi apoi il punem pe o masă. Așezăm peste el o ramă 
goală şi apoi, după măsura ei, tăiem fagurele cu cuțitul. Bu- 
cata tăiată o aşezăm apoi binişor într'una din ramele pre- 
gătite, observând ca fagurele să aibă aceeaşi poziţie ca şi 
în stupul de unde l-am scos, adică partea lui superioară să 
fie în sus. Locul, ce ar rămâne gol într'o parte sau într'alta, 
îl complectăm tot cu bucăţi de fagure. Marginile bucăţilor, 
trebuesc îndreptate cu cuțitul, pentrucă atunci albinele le 
lipesc cu mult mai repede una de alta. După ce am potri- 
vit bine bucăţile, dăm şi în această parte capătul de sârmă 


Fig. 2. 


pe după ţinte, începând acum de jos în sus. Rama astfel 
pregătită o aşezăm cu bägare de seamă în stupul sistema- 
tic şi urmăm apoi tot aşă cu toţi fagurii. E bine să avem 
la îndemână un vas cu apă şi un şervet, pentru ca din când 
în când să ne putem curăţi mâinile de miere. După ce am 
pus în stup două sau trei rame, atunci, în loc de-a mai scu- 
tura albinele pe fagurii din stupul primitiv, le scuturăm 
de-adreptul în cel sistematic. Trebue să observăm să lăsăm 
la o parte toate bucăţile de fagure, care ar aveă pe ele ce- 
lule cu trântori sau măcar numai celule mari goale. De ase- 
meni trebue să mai observăm ca, în toate ramele, cuibul să 
ocupe cam o aceeaşi înălţime şi ca toate ramele, care coprind 
cuib, să fie aşezate în mijloc, în dreptul urdinişului. De o 
parte şi de alta a lor, punem câte o ramă, în care se află 
Ile, şi apoi 2—3 rame cu faguri goi sau cu fagure arti- 

cial. 

După ce am terminat şi această de a doua lucrare, aşe- 
zăm stupul, tot acolo în cameră, pe o bucată de pânză, îi 
scoatem fundul și îl săltăm puţin cu ajutorul unei pene sau 

al unei bucățele de lomn. Aducem de afară uleiul cu albi- 
nele şi, dintr'o isbitură, le scuturăm dinaintea stupului sis- 
tematic, întocmai aşă cum facem şi atunci când introducem 
un roiu. Albineie vor intră încetul cu încetul înăuntru în 
stup. Pentru a grăbi intrarea lor, ne servim de puţin fum 
şi de o pană de gâscă sau de o crănguţă cu frunze pe ea 
cu care împingem binişor albinele înspre urdiniş. 

Când mai sunt două ore până în seară, scoatem stupul 
din cameră, îl ducem în stupină şi îl aşezăm în locul uleiu- 
lui ce pusesem ca să se adune într'ânsul albinele ce erau 
duse la câmp, atunci când am început lucrarea. Ii lăsăm 
urdinişul deschis numai atât cât să aibă loc de trecut două 
sau trei albine dintr'odată şi apoi, luând uleiul cu albinele 
ce fuseseră la câmp, le scuturăm dinaintea lui, izbindu-l de 
pământ. Două, trei zile ţinem tot mereu urdinişul puţin des- 
chis, pentru ca albinele din ceilalţi stupi, atrase de mirosul 
de miere şi de ceară, să fie împiedicate de a veni la furat. 

Oricare ar fi cantitatea de miere ce ar avea-o stupul, 
este bine să dăm albinelor vre-o jumătate de litru de sirop 
gros de zahăr; aceasta le ajută mult la repararea fagurilor 
şi le dă îndemn la lucru. 

După trecere de câteva zile, scoatem pe rând ramele din 
stup şi le luăm firele de sârmă, pe care leam pus ca să 
sprijinească fagurii ; nu este însă nici un cuvânt să ne 
grăbim. 

Cu aceasta, transvasarea este acum complect terminată. 
In acest fel de transvasare, grija de căpetenie, pe care tre- 
Dbue să o avem, este să nu răcească cuibul şi să nu omorîm 
matca. Pentru ca să ferim cuibul de a răci, trebue să lucrăm 
cât mai repede; dacă în cameră e prea răcoare, putem să 
facem puţin foc. 

Unii apicultori experimentați fac acest fel de transvasare 
de-a dreptul, fără a scoate mai întâiu roiul din stupul pri- 
mitiv, ci scoțând chiar dela bun început fagurii unul câte 
unul şi aşezându-i în ramele pregătite cu sârmă. 


N. Nicolaescu si G. Stoinescu. 
INNA SNNNNNNNNNNPIANNAANNNNNNANNNNN 
O DESLUȘIRE ABONATILOR NOȘTRI 


Expediind avize pentru plata abonamentului, mai 
mulți d-ni abonaţi le-au înțeles rău. Le dăm următoa- 
rea explicaţiune: 

Când în aviz se zice: „Abonamentul D-voastră fiind 
expirat încă dela 30 Septemvrie 1905...“ însemnează că 
până la 30 Septemvrie 1905 abonamentul este plătit, 
şi că au de plată dela „1 Octomvrie 1905“ încoace, adecă 
pe anul curent al IX-lea. Acelaş lucru pentru cele- 
lalte date. 


SSMANANNNNNSNNNNNNNNANNN NANA NN 

Din poveștile lui Moş-Neasu 


Legăturile noastre cu Egiptul, 


Un cititor dintr'un orășel -din nordul Moldovei, îmi cere 
printr'o scrisoare să-i lămuresc rostul înființărei unei legă- 
turi românești în Egipt și să-i spun ceva despre această țară. 

Ca și alte dăți, mă folosesc de asemenea prilej spre a 
spune mai bine în revistă câteva lucruri cari pot să inte- 
reseze pe mai mulți. 

* = Li p 

În adevăr, aud şi eu că guvernul nostru va trimite un 
reprezentant în Cairo, capitala Egiptului. Poate pentru unii 
faptul să treacă chiar nebăgat in seamă ; pentru mine însă 
insemnează un moment mare în viața noastră mai ales eco- 
nomică, căci arată că am Ioa sau începem a ne lua 
sborul peste mări. 

la închipuiți-vă că un locuitor: din Ţara-Românească ori 
din Moldova, care ar fi murit pe la 1850 ori 1860, adică 
nar fi văzut transformarea țării noastre din ultimii 50 de 
ani, s'ar sculà acum, părăsind locaşul lui de veci, și ar că- 
lători cu drumul de, fier dela Severin la Dorohoiu, ar trece 
podul peste Dunăre, și ar vedeă la Constanța grămădindu- 
se în port vapoare mari cu steaguri românești. Ce mirare 
l-ar cuprinde ! Cu greu ar puteă crede că este tot în țara 
în care a trăit el. 

Negreșit, nu trebue să ne potrivim statelor celor mari și 
bătrâne în civilizație, căci mijloacele noastre sunt neinsem- 
nate față de ale lor; dar să ne gândim cât de mare pro- 
gres am făcut și mai ales să zicem că putem facc în vii- 
tor și mai mare. 

Încercările de tot felul pe tărâmul activității științifice și 
economice au dat rezultate satisfăcătoare şi trebue să fim 
din ce în ce mai stăruitori, să ne îndoim puterile, să înlă- 
turăm greșelele ce vom fi observat. Au văzut și străinii, 
am văzut şi noi că putem lucră. De acum nu mai este 
îngăduit a sta pe loc; avem datoria să mergem înainte. 
Istoria arată că şi țările mici'pot prin muncă și chibzuială 
să slujească la progresul omenirii şi dacă nu pot aveă loc 
de frunte, pot avea loc de cinste printre țările mari. Acea- 

„id er a U e L a a to Moi, OOO a uoa 
sta trebue să ne fie ținta, ca să nu desmințim speranța și 
profeția poetului : 
Viitor de aur țara noastră are 


Şi prevăd, prin secoli, a ei înălțare! 


x 
+ b 


Nu sunt mulți ani, dragii moşului, de când vapoarele 
noastre de mărfuri au început să facă drumul dela Brăila, 
dela Galați, dela Constanța până în porturile Franței, Olan- 
dei ori ale Angliei. Puțin în urmă și vapoare de călători 
au făcut legătură directă între țara noastră și Constantino- 


Egipteni. 


pol. Acum ele merg și mai departe: es în marea largă 
și se vor duce până în Egipt. Raporturile noastre cu acea- 
stă țară au început să fie numeroase, fabricile noastre au 
început să trimită mărfurile lor acolo și — firește -— trebue 
un reprezentant al guvernului in Egipt, cum e peste tot 
pe unde avem Români de-ai noştrii așezați sau pe unde 
schimburile de tot felul între noi și țara străină cer o de- 
aproape băgare de seamă. 

Cine ar fi zis? Avântul nostru pe mare ne pune mai în- 
tâiu în legătură cu Egiptul. Regatul Faraonilor ni-se va 
păreă deacum aproape: chestie de, câteva zile. 

Poporul nostru cunoștea pe Faraoni, dar ei socotea cu 
totul altceva decât au fost în realitate. El știa atât că sunt 
oameni negri și dădeau numele acesta ca poreclă Ţigani- 
lor. In multe cântece întâlnim expresiile: «Faraoane! Ba- 
raoane!» Dar Faraonii au fost regi puternici ai unui stat 
mare în vremuri așă de depărtate de noi încât se pierd în 
un fel de umbră, din care numai cercetările stăruitoare și. 

migăloase ale ìnvățaților răbdători ii scot ca să-i prezinte 
admirației noastre. - 
Să vă spun dar ce-a fost Egiptul ìn trecutul depărtat. 
Moş-Neagu. 
— 0 2 27 Papa 


Cântul în şcoala primară. 


ntre materiile de învăţământ prevăzute în programa 

școalei primare este şi cântul. Acesta, alături de 
religie, de istorie şi întru câtvă de ştiinţele na- 
turale, are menirea de a desvoltă în elev senti- 
mente morale, de a-l face bun, disciplinat, pios, 
însufleţit de iubirea de familie, de patrie, de Dum- 
nezeu. Cu alte cuvinte, scopul cântului este dea 
îndreptă voinţa copilului spre fapte nobile: mo- 
rale, religioase, patriotice. Acesta este scopul ideal 
al cântecului ; ca scop material avem în vedere cultivarea sim- 
ţului muzical sau mai bine zis deşteptarea şi desvoltarea auzu- 
lui muzical, a organelor vocale, a organelor respirației şi prin 
urmare a sănătăţii şi a voioşiei corpului. z 

Ne punem însă întrebarea : Este în stare cântul să işte în noi 
atâtea lucruri frumoase și demne de ființa omenească, de crea- 
tura cea mai de frunte a naturei? 

Ar fi destul să răscolim puțin=în amintirile noastre şi prin 
cărțile trecutului, spre a arătă în câte prilejuri am simțit înrâ- 
urirea binefăcătoare a cântecului. Voiţi să vorbim de mulțumi- 
rea şi de înălţarea sufletească ce am simţit după auzirea unui 
cântec duios, armonios, în care cântărețul şi-a pus o parte din 
inima sa? Voiţi să vorbim de avântul de libertate, de patriotism, 
de fapte vitejești, ce se naşte în suflete la auzul unui cântec 
eroic sau naţional, fie acesta Marsilieza franceză sau Deşteaptă-te 
Române, al neamului nostru ? Voiţi să vorbim de farmecul și de 
duioşia de care este cuprinsă inima noastră la auzul doinel ro- 
mânești, cântată de păstorul din Carpaţi din fluer, sau de voi- 
nic din frunză, sau de glasul duios al ţărăncuţei cu flori în 
cosiţă ? 

De-ar fi să ne gândim numai la această înrâurire binefăcătoare 
a muzicei asupra inimei noastre şi tot ar fi îndestulător. 

Natura însaşi ne arată că trebue să cultivăm cântecul or cel 
puţin ne îndemnă la aceasta prin exemplul ei. Sunetul clopotu- 
lui, care ne chiamă la rugăciune, murmurul plăcut al gârlei, că- 
derea vijelioasă a apei la moara satului, fâşiitul tainic al frun- 
zelor şi al floricelelor bătute de vânt, mugetul înfricoşat al co- 
pacilor pădurei, când furtuna este aproape, muzica cadenţată 
a valurilor mării, bubuitul tunetului, ecoul repetat al vocii noas- 
tre: toate aceste sunete osebite ale firii ne umplu sufletul de 
atâtea simţiri, unele mai felurite decât altele. 

Ce fiori de evlavie, ce simţiminte pioase nu simţim, în biserică, 
înaintea sfântului altar, și cum ni se înduioşează inima și ni se 
smereşte sufletul, când ascultăm sunetele armonioase ale corului! 
Ne simţim mai buni, mai blânzi, mai milostivi, şi am fi în stare 

să iertăm cele mai mari greșeli ce ne-au făcut semenii noştri. 

In lumea veche romană, greacă, și ebree, cântecul eră în floare. 
La jertfe aduse zeilor, la serbări și jocuri, la ospeţe de tot fe- 
lul nu lipsiă cântecul. In Mitologie se pomeneşte de Orfeu, care 
imblânziă fiarele sălbatice şi mişcă copacii şi pietrele, când cântă 
el pe lira lui. Până şi apele stau pironite locului ca să-l asculte; 
iar zeitățile iadului se plecau înaintea lui. 

Ce sunt sirenele, acele curioase locuitoare ale mărilor, cari 
atrăgeau prin dulceaţa şi farmecul cântecului pe călători în a- 
dâncul apei, ce sunt ele, dacă nu nişte personificări ale muzicei ? 

In Mitologie, carte în care se vorbeşte de zeii vechi, citim că 
muzica făceă parte din cele nouă muze, cari aveau de patroană 
pe Euterpia, zeiţa muzicei şi a instrumentelor muzicale. In Bi- 
blie se vorbeşte de serafimi și de heruvimi, cari cântă în cor 
mărirea lui Dumnezeu. 

Din toate acestea se vede ce însemnătate mare are cântecul 
în vieaţă, cât de puternică este înrâurirea lui asupra inimei şi 
că prin urmare trebue să i se dea cuvenita atenţiune şi în școală. 


E i 
* E] 


In programa analitică se spune că în fiecare clasă elevii vor 
fi puşi să înveţe cel puţin câte zece cântece uşoare, potrivite cu 
inteligenţa lor. Aceste cântece vor aveă caracter naţional, patri- 
otic și bisericesc şi vor fi pe o singură voce pentru primele clase 
și pe două voci pentru cele din urmă clase. Nicăeri nu se po- 
menește în programă despre învăţarea muzicei pe note, ci nu- 
mai după auz. 

Alegerea cântecelor, potrivit cu scopul ce se urmăreşte prin 
muzică, priveşte pe învăţători. 

Eu personal sunt de părere ca să folosim în școală mai mult 
din acele cântece, cari prin ritmul lor şi prin melodie se vor 
apropiă mai mult de cântecul nostru naţional și bisericesc. A- 
târnă de priceperea invăţătorilor, ca să facă o alegere fericită 
a unor asemenea piese muzicale, ieşite din simţirea poporului. 
In această privinţă vor obişnui pe şcolari să iubească produc- 
ţiunile neamului: doine, hore, colinde, mai mult decât pe oricari 
altele, spre e păstră prin cântece tradiţia şi obiceiurile populare 
și spre a merge cu toţi către acelaş ideal măreț: unitatea în 
sufletele tuturor Românilor. 

In şcoalele românești de peste munţi, în cele din străinătate 
şi mai ales în Franţa, Norvegia, Suedia, Rusia chiar, se pune 
mare preţ pe melodiile populare, cari formează temelia cântece- 
lor și a corurilor şcolare, iar rugăciunile se cântă după cele bi- 
sericegti. Şi noi ne folosim mai mult de melodii străine, ca să 
invățăm a fi buni Români! 

Trecem acum la partea privitoare la chipul de învăţare al cân- 
tecelor în şcoala primară. 

Fiecare cântec, având textul său, este nevoie ca mai întâiu 
acesta să fie bine înţeles de şcolari. Este foarte rău când se în- 
vaţă în aceeaș - vreme şi poezia și melodia, căci şi elevii vor fi 
păgubiţi gi învățătorul va aveă mai multă bătaie de cap. Trebue 
dar ca textul să fie analizat bine, explicat și învăţat, ca să nu 
rămână decât o singură greutate: aceea de a învăţă și muzica. 

Ca o pregătire a învăţării cântecului, va fi foarte bine venită 
cântarea unora din formulele melodice cuprinse în cântec. Aceste 

părți caracteristice ale cântecului se vor cântă cu vocala a sau 
cu silaba /a, ușurând astfel într'o măsură foarte mare inţelege- 
rea întregei melodii. 

Se dă apoi elevilor o idee generală asupra cântecului în ches- 
tiune, cântându-l cu vocea, întoemai cum ar trebui cântat de 
şcolari. Observăm aci ca melodia să aibă o întindere potrivită, 
să nu lie cântată falş, să nu se trăgăneze, să se cânte în măsură, 
să se respire unde se cuvine și să se accentueze conform cu cu- 
vintele textului. Melodia se cântă după aceea cu vocea și cu un 
instrument, fără să dăm voie elevilor a ne urmări, aceasta ca 
să deosebească cântecul destul de bine. 

Se învaţă apoi cântecul parte cu parte. Fiecare parte va fi cân- 
tată mai întâiu de doi trei elevi din cei mai talentaţi, şi după 
aceea de câte o grupă de 8 elevi, de despărţăminte şi în line de 
toţi elevii. Părţile cântecului se reunesc de învăţători şi se cântă 
apoi de clasa întreagă. 

Dacă un cântec nu s'a învăţat bine, și aceasta se poate proba 
punând la sfârșitul lecţiei câte un elev ca să-l cânte, ne mulţu- 
mim numai cu o parte a lui. In ora următoare se va învăţă şi 
restul cântecului. 

In ce priveşte bucăţile pe două voci, e bine ca acestea să fie 
deprinse de toţi elevii şcoalei, mai întâiu pentru prima parte, 
iar partea a doua o vor învăţă numai cei anume grupaţi la acea- 
sta. Zic acest lucru pentru că mar fi drept ca numai unii elevi 
să înveţe melodia, — care este partea principală, — pe când alţii 
să ştie numai acompaniamentul sâu partea doua. 

Negreșşit că învăţarea pe două voci presupune și oarecare prac- 
tică din partea şcolarilor. Mai cu seamă la început se va evità- 
pe cât posibil învăţarea de către toată clasa a unui cântec pe 
două voci, ba chiar ar fi de dorit ca elevii cari formează partea 
doua să deprindă partea lor înainte de a se cântă prima parte. 

După ce cântecul s'a învăţat, se poate compară cu altele, în 
privinţa ritmului şi a melodiei. Nu îngăduim elevilor să cânte 
o melodie oarecare până n'o știu desăvârşit, căci altfel riscăm 
să se obișnuiască a cântă greşit. 

Se știe că cântarea nu se va folosi numai în ora de muzică, 
ci şi ca un mijloc de recreaţie la jumătatea lecţiilor cetorlalte, 
ori când credem că şceolarii sunt obosiţi. Atunci un cântec este 
foarte bine venit, şi cunoştinţele ce urmează vor fi ascultate cu 
plăcere. Trebue însă ca să lăsăm pe copii a sfârși toate părţile 
cântecului, căci în altfel vor fi nemulţumiţi și vor urmă să cânte 
şi după ce le-am făcut semn să tacă. Vom mai folosi cântul şi 
cu prilejul jocurilor gimnastice, când o parte din ei se joacă iar 
altă parte cântă. E rău obiceiul de a pune pe elevi să se joace 
şi să cânte in aceeaşș vreme, căci ar obosi foarte repede. Fac 
excepţie însă marșurile, pentru cuvântul că-i obişnuese să meargă 
în ordine unii după alţii, dar şi la ele nu trebue să trecem mă- 
sura. $ 

Mai adăogăm că e nevoie să obișnuim pe şcolari să cânte na- 
tural, fără să degenereze în țipăt sau strigăt și fără să cânte 
din gât sau pe nas. Le vom atrage de timpuriu atenţia asupra păr- 
ţilor cari trebue cântate mai tare sau mai încet, pentru a face 
asttel cântecul să fie cu adevărat frumos. 

Să ţinem seama câ atunci când vocile şeolarilor sunt în sehim 


www.dacoromanica.ro 


ALBINA 563 


bare să le menajăm ; ba încă să le interzicem dea mai cântă, 
spre a nu-şi pierde timbrul şi intensitatea vocilor. 

In sfârşit să nu uităm că, — întocmai ca la celelalte dexteri- 
tăţi, — este necesar a deprinde pe elevi cu o ţinută frumoasă, 
atrăgându-le des atenţia asupra acestui lucru. 

inta noastră din punct de vedere naţional să fie ca elevii să 
iubească muzica şi toate producţiunile geniului artistic român 
şi să deosebească ceeace este bun de ceeace este rău. Cu cât vom 
lucrà mai mult în această direcţie, cu atât ne vom fi îndeplinit 
mai bine chemarea noastră. 

Gris. Teodossiu. 


| Ra 
9 


Radioactivitatea şi corpurile radioactive (1), 


Consideraţiuni teoretice. Răspândirea fără de încetare 
de radiaţiuni felurite, dintre cari parte încărcate cu elec- 
tricitate, producerea de căldură, desvoltarea unei emana- 
ţiuni şi transformarea ei în helium ; toate acestea având loc 
la radium şi la alte corpuri radioactive fără intervenirea 
unei forme de energie din afară (cum ar fi lumina, căldura, 
electricitatea ş. a.) sunt atâtea fenomene care trebuesc lä- 
murite; dar tocmai pentru lămurirea lor întâmpinăm mari 
greutăţi. Şi dacă ne dăm uşor seama că se poate produce 
căldură prin bombardarea particulelor œ şi f, nu tot așă de 
uşor ne putem dà seamă de producerea celorlalte fenomene 
uimitoare, despre case d-l Curie serie că «sunt de natură a 
«schimbă ideile ce avem despre atom, despre conservarea 
«materiei şi a energiei, despre energia răspândită în spaţiu; 
«cu un cuvânt, chestiunile cele mai fundamentale ale ştiin- 
ței de astăzi sunt readuse în discuţie.» 

In adevăr, toată lumea se întreabă, de unde provine can- 
itatea mare de energie ce dezvoltă radium? Printre expli- 
cările aduse, acele care par mai mulțămitoare sunt urmă- 
toarele: 

a) Se admite, că în spaţiu ar există raze încă necunos- 
cute, care ar fi absorbite de către corpurile radioactive, iar 
acestea prefac energia absorbită în radioactivitate cu toate 
manifestările ei. 

b) Alţii cred, că radium şi substanţele radioactive ar servi 
ca mijlocitor în unele prefaceri chimice ce ar suferi corpuri 
cunoscute nouă, fără ca mijlocitorul să sufere vre-o schim- 
bare; cum se întâmplă cu platină buretoasă, care înles- 
neşte combinarea spirtului cu oxigenul din aer, pentru a 
produce esenţă de oţet, fără ca însă-şi platina să fi suferit 
vre-o schimbare. 

c) In sfârşit, cei mai mulţi cred, că toată energia dezvol- 


(1) Vezi No. 14—15 şi 17. 

tată de substanțele radioactive ar fi datorită unor prefa- 
ceri chimice, care ar aveă loc necontenit în asemenea cor- 
puri. De altfel, ştim, că prefacerile chimice au loc cu pro- 
ducere de electricitate, aproape în totdeauna cu dezvoltare 
de căldură şi uneori chiar de lumină. 

E vorba, cam ce fel de prefaceri chimice ar aveă loc în 
corpurile radioactive? Am spus mai sus că experienţele au 
dovedit cum că radiaţiunile æ. 3 sunt alcătuite din părţile 
materiale, unele cam de mărimea atomului de hidrogen şi 
helium, iar altele cam de 1.000 ori mai mici; de asemenea 
şi emanaţia ar fi o substanță materială, căci se aseamănă 
cu un gaz. Aşă dar, radium şi alte corpuri radioactive răs- 
pândesc în jurul lor mici particule materiale, care nu pot 
să rezulte decât dintr'o descompunere a însuşi corpului ra- 
dioactiv. Insă atomul de radium e unul dintre cei mai grei 
de 225 ori mai greu decât atomul de hidrogen, aşă că tre- 
buie să admitem o desfacere a însuşi atomului de radium 
în părticele foarte mici, mai mici chiar — după cum am vă- 
zut — decât atomul de hidrogen. Trebuie să admitem des- 
facerea atomului corpului radioactiv, pentru că radioacti- 
vitatea este o însușire atomică, strâns legată de prezenţa ato- 
mului de radium, uraniums fhorium, ş. a. Această explicare 
are un singur cusur, că zdruncină temeliile pe care e clă- 
dită chimia astăzi, care admite că atomul ar fi cea mai mică 
părticică îm care sar puleă desface materia, că această păr- 
ticică ar f neschimbătoare şi că atomul de aur nu s'ar a- 
semână de loc cu cel de fier, ori de hidrogen ; şi nici nu 
sar puleă preface unul într'altul, ci numai se uneso în- 
tre dânşii în nenumărate chipuri și proporţii pentru a da 
naștere la nesfârșilele feluri de corpuri ce_cunoaştem şi ce 
ar mai puleă există. Acest mod de a concepe alcătuirea 
materiei se potriveşte cu cunoştinţele ce aveam până acum 
câţiva ani despre schimbările chimice ce se petrec în cor- 
puri; însă dacă ne gândim bine e un mod cam îngust de-a 
privi fenomenele naturale, căci atomul unui corp — ori cât 
de mic ar fi — nu e o închipuire goală, ci represintă cevă, 
la alcătuirea căruia trebuie să se fi cheltuit o cantitate de 
energie, pe care trebuie să o înapoiască în întregime când 
s'ar desface alcătuirea atomei. Fără îndoială, noi n'am dis- 
pus până în timpul din urmă de energii îndestul de mari, 
pentru a desface alcătuirea unui atom; dar nimeni nu poate 
tăgădui, că în natură n'ar există puteri care să realiseze 
asemenea desfacere producând efecte pe care noi le cunoaş- 
tem, dar nu ne dăm bine seama de dânsele. E dovedit, că 
în tuburile Crookes (acele care servesc la producerea ra- 
zelor X),-se'obţine desfacerea atomilor gazurilor, închise 
înăuntru în particule tot cam de 1.000 ori mai mici ca ato- 
mul de hidrogen prin descărcări electrice puternice; aşă dar 
avem două categorii de fenomene cu totul deosebite, care 

ne duc la aceleaşi resultate: descompunerea atomilor în păr- 
ticele foarte mici. Ceeace se petrece în tuburile Crookes e 
şi mai interesant, căci s'a dovedit, că oricare ar fi natura 
atomilor, hidrogen, azot, etc., supuşi la desearcări electrice 
puternice, ne dau prin descompunere aceleași părtieele ; 
așă că asemenea experienţe ar dovedi că atomii diferitelor 
corpuri simple — atât de diferiţi între dânşii în aparenţă — 
ar fi alcătuiți din aceleași particule, numai unite între dân- 
sele în număr şi poate chiar în chipuri diferite. Asemenea 
constatări au impus învăţaţilor să şi schimbe în parte pă- 
reriie ce aveam asupra constituției materiei. Acel care a 
exprimat mai bine cum trebuie să privim atomul şi consti- 
tuirea corpurilor este învățatul englez 7. I. Thomson, după 
care atomii tuturor corpurilor ar fi alcătuiți din aceleaşi păr- 
ticele foarte mici, pe cari le numeşte corpusculi sau elec- 
troni, pentru că sunt încăreaţi cu electricitate, unii cu elec- 
tricitate negativă, alţii cu pozitivă. Un atom ar fi o părti- 
cică neutră formată din reunirea de corpusculi negativi cu 
pozitivi, cari s'ar neutraliză unul altuia electricitatea; aşă 
că puterea ce-ar ţineă strânşi corpusculii în atomi ar fi a- 
tracțiunea electrică. Atomii diferitelor corpuri simple s'ar 
deosebi între dânşii numai prin numărul electronilor ce con- 
ţin şi prin modul cum ar fi uniţi. Cu alte cuvinte, prin a- 
ceste ipoteze am ajunge la constatarea dorită de atâta vreme 
de oamenii de ştiinţă, mai ales de filosofi, că materia—prin 
existenţa corpurilor. — ar fi una și aceiaşi în tot universul 
şi numai jocul unor puteri naturale o face să îmbrace di- 
ferite forme — corpuri — în ochii noştri. Dacă părerile ex- 
priinate de Thomson s'ar adeveri, multe fenomene naturale 
ar fi uşor de explicat, printre altele şi originea electricită- 
ţii în atmosferă, admițând că razele solare ar îoniza (aşă 
se chiamă în ştiinţă descompunerea atomilor în corpusculi) 
aerul din păturile cele mai dinafară ale atmosferei; o parte 
din corpusculi — acei negativi ar fi luaţi de către picăturile 
de ploaie către pământ, iar cele pozitive ar rămâneă în at- 
mosferă, (se ştie că pământul e de obiceiu electrizat nega- 
tiv, pe când atmosfera pozitiv). Toate explicaţiunile acestea 
sunt frumoase ; dar cum se face că radium şi celelalte cor- 
puri radioactive se desfac dela sine, în corpusculi, fără in- 
tervenirea unei energii din afară, cum are loc în tuburile 
Crookes. Explicaţia ar fi următoarea: După cum sunt cor- 
puri compuse — cele mai multe — cari nu se desfac fără in- 
tervenirea unei puteri din afară (căldură, electricitate ş. a.), 
dar sunt şi unele corpuri compuse pe cari cu foarte multe 
precauţiuni le putem păstră, ca să nu se descompună; tot 
așă am aveă atomi, pe cari cu greu îi putem desface în cor- 
pusculi, şi atomii cari se ionisează (descompun) dela sine, 
fără intervenirea nici unei puteri din afară, cum ar fi atomii 
corpurilor radioactive. Corpusculii cari ar rezultă din des- 

compunerea atomilor radioactivi ar constitui particule ma- 
teriale ale radiaţiunilor «œ şi £ şi ale emanaţiei; aceşti cor- 
pusculi unindu-se apoi în alt mod ar produce alte specii de 
atomi, aşă s'ar explică producerea heliului din emanaţie, 
Energia electrică, luminoasă şi caloriferă ce însoţeşte ra- 
dioactivitatea ar fi datorită energiei intra-atomice, energie 
considerabibă, despre a cărei existență noi nici nu ne-am 
dat seama până acum şi care poate alcătui pentru viitor 
un izvor de energie, care în mânile oamenilor viitorului, ar 
puteă constitui un element de progres, faţă de care energia 
caloriferică a cărbunelui de astăzi nici n'ar merită băgată 
în seamă! 

Cu toate acestea, nedomiririle oamenilor de ştiinţă faţă 
cu însuşirile radiului sunt departe de a fi înlăturate în to- 
tul. Intre altele,. după o socoteală făcută de către Ramsay, 
viaţa radiului ar fi de vre-o câteva mii de ani, ţinând seamă 
de transformarea ce are loc fără încetare în acest corp. Dacă 
e aşă, atunci ne mirăm cum de mai există astăzi un grăute 
de radium, când Geologii ne dovedesc că viaţa mineralelor 
radifere se ridică la sute şi mii de ani? La această obiec- 
ție se răspunde de către unii învăţaţi, că probabil radium 
n'a existat totdeauna ca atare, şi desigur corpurile radioac- 
tive s'ar transformă unul în altul, de pildă radium ar pu- 
teă rezultă prin transformarea uraniului (mai ales că se gă- 
sesc totdeauna împreună), iar la rândul său ar puteă pro- 
duce altă substanţă radioactivă; iar helium ar fi unul din- 
tre corpurile stabile, ce ar pune capăt acestor transforma- 
ţiuni. 

Ori cum ar fi, aceste explicaţiuni frumoase, dar nu tot- 
deauna convingătoare, dovedesc sforțările învăţaţilor de a 
împăcă concepţiile teoretice ce alcătuesc baza ştiinţei de as- 
tăzi cu faptele noi surprinzătoare, aduse prin descoperirea 
radioactivităţii. 

In tot cazul cu acest nou copil al cercetărilor ştiinţifice 
se face un pas mai departe spre binele şi folosul omenirei, 

D. Cădere. 
A Profesor, laşi. 
DDD PD PPP pp Pepper DP PPP P pp: 

De ce în unii uni se fac poame și în alții nu?. — Un jurnal 
german explică acest fapt în modul următor, şi dă mijlocul de 
a-l vindecă. Când pomul este încărcat cu fructe, are nevoie de 
toată hrana ce-i este la îndemână, pentruca ele să ajungă să 
se coacă. Din cauza aceasta mugurii fiind slăbiţi, nu se des- 
voaltă şi anul ce urmează nu se fac fructe. 

Cauza răului fiind cunoscută o putem vindecă, dacă gunoim 
(îngrășăm) pomii încărcaţi cu fructe, şi se zice, că în Germania, 
acei ce urmăresc această metodă, au văzut nu numai că în- 
cetează intermitența aceasta, adecă că în unii ani se fac fructe 
şi în alţii nu, dar chiar capătă fructe mult mai frumoase şi mai 


gustoase decât în trecut. 
PPP Pepper PPP PPP PPP PPP: 

Mutarea arborilor. 


Adeseaori avem trebuință să mutăm arborii din locul unde 
au crescut întralt loc. Această lucrare se poate face mult 
mai ușor, decât a lua arborele cu tot pământul cât se ține 
de el. 

Se cunoaște un mijloc ușor, care poate fi intrebuinţat de 
ori cine. Prin acest mijloc se pot mută arbori mari de 
15—20 ani. 

Pentru arborii preă groși se va face o pregătire de luare 
cu un an înainte. Se sapă de jur împrejurul arborelui aproape 
la un metru sau doi de trunchiu (după grosime) un șanț 
de un metru sau mai puțin de adânc. Se tae toate rădă- 
cinele câte se vor vedeă în șanț după scoaterea pământului 
afară. Sfârşindu-se această lucrare, se umple la loc șanțul 
cu pământ. 

Intrun an se vor formă o mulțime de rădăcini noi la ca- 
pătul rădăcinilor tăete. 

La mutare este de ajuns a desfundă șanțul cu băgare 
de seamă, ca să nu se tae rădăcinile noi. Cu ceva ascuțit 
se curăță pământul dintre rădăcini; apoi se duce arborele 
la groapa anume pregătită, 

Să se aibă grijă ca pământul din jurul groapei să fie cât 
se poate mai mârcnt, spre a pătrunde printre toate rădă- 
cinile, atunci când arborele este așezat cu desăvârșire. 

Pentru ca vânturile să nu-l miște din loc, este nevoe a-i 
pune proptele de toate părțile. 

Dacă anul este secetos, arborele va trebui udat mai multă 
vreme. 

Ca mutarea copacilor să izbutească, trebue să se facă 
toamna. 


DE LA SATE 


In ziua de 22 Ianuarie s'a _ dat o serbare în localul şeoalei din co- 
muna Gănjani, județul Vlagea, în folosul gcoalei. 

S'au executat diferite bucăţi muzicale de către elevii gcoalei şi s'a 
jucat şi piesa: «Ce face dracu.» In urmă sa danțat. Au luat parte la 
serbare inspectorul comunal, arendașii inoşiei şi toţi fruntașii satului. 


— Lenea'e mama urâtului şi străbuna sărăciei 
— Vremea vinde paiele şi nevoia le cumpără. 

Paradisul tigrilor. 


e zice că paradisul acesta ar îi în insula Java, o insulă 
foarte mare din archipelagul Sondelor (Oceania). Acolo 
sunt mulţi tigri şi nu se aude să se facă vânători de tigri. 
Asta nu îÎnsemnează că nu se duc oameni la vânătoare; 

dar es lucrurile pe dos, căci sunt vânaţi oamenii de către tigri. 

Un naturalist german auzise lucrul ăsta şi, doritor să cunoască 
insula aceea mai de aproape, sa dus şi el acolo. A ajuns în 
capitala insulei, oraşul Batavia, a fost bine primit de autorităţile 
de-acolo şi apoi a făcut diferite excursiuni; dar a stat şease ani 
şi n'a văzut tigru în ochi. Disperat, întrebă într'o zi pe un vå- 
nător din partea locului, care omorise rinoceri, bivoli sălbateci 
şi alte dihănii de astea: 

— Ce fel, d-ta n'ai ucis nici un tigru? 

— Nu numai că n'am ucis, dar nam văzut. 

— De mirare! 

— Ba nici decum, zise zâmbind vânătorul, căci cine-l vede 
n'are vreme să spuie că l-a văzut. 


Tigru cu prada în gură. 


Gluma aceasta este câteodată adevărată. Dacă trebue să cre- 
dem pe un vânător Ungur foarte curagios, am aveă o dovadă. 
Se dusese şi el în insula Java. Umblase cu cete numeroase de 
vânători zile întregi, dar nu găsise nici picior de tigru. Intr'o 
zi, dau peste un bivol mâncat pe jumătate. Se cunoştea că fu- 
sese dejunul unui tigru în noaptea precedentă. Ungurul şi cu 
oamenii săi se hotăriră să se așeze în noaptea următoare la 

pândă și să aştepte pe tigru care va veni să-şi termine mâncarea 

Spre acest scop sau dus cu toţii să prânzească la cea mai 
apropiată casă de sătean din partea locului. Au prânzit de vreme, 
s'au culcat să se odihnească puţin ca să se scoale cum s'o În- 
oi şi să plece. Se culcară cu toţii pe prispa cea largă a ca- 

. Se vede însă că au dormit cam mult. Când sau deșteptat, 
au văzut că unul lipseşte. Miraţi, au pornit totuși după tigru; 
însă acesta n'a venit. Când sa tăcut ziuă, sau întors; pe drum. 
ce-au găsit? Pe tovarășul lor cel dispărut mâncat pe jumătate, 
Ce se întâmplase? Tigrul venise până în marginea satului, lu- 
ase frumuşel pe unul din cei culcaţi care o fi fost mai la în- 
demână şi paci ţi-e drumul. 

Ungurul a pornit spre Europa cu primul vapor, fără să vază 
tigru. 

Sunt în această insulă teritorii însemnate pe cari oamenii 
le-au părăsit de {rica tigrilor. 

Greutatea cea mare de a-i stârpi ori de a-i împuţină este că 
elefanții nu trăesc prin partea locului şi elefantul este cel mai 
preţios tovarăș al omului la vânătoarea de fiare. 

Să nădăjduim însă că s'or găsi alte mijloace de a împuţină 
tigri, până cândom aveă şi noi ocazia să mergem în insula 


Java, 
Radu. 
— a a e a a 


Din activitatea Cercurilor Culturale. 


In ziua de 4 Decemvrie 1905, între oarele 2- 4'/; p. m, în 
localul şcoalei din comuna Dumitreşti, jud. Râm.-Sărat, a avut 
loc conferinţa culturală a membrilor cercului cultural «Dumitrești». 

Deși conferinţa s'a ţinut în conformitate cu dispoziţiunile mini- 
steriale, însă pregătirile, cuprinsul, varietatea, se datoresc d-lui 
lon Demetrescu, dirigintele şcoalei locale şi preşedintele cercului, 
precum şi preotulului Gh. M. Popescu, parohul parohiei Dumi- 
treşti, care, ca niște harnici lucrători în via Domnului, muncesc 
din răsputeri pentru înaintarea poporului pe toate căile bune, 
morale şi frumoase. 

D-l Ion Demetrescu, în timp de 21 ani de dăscălie, nu sa 
mărginit numai la predarea lecţiunilor pe băncile şcoalei, ci 
prin stăruința şi munca sa neobosită, sa înfințat în comună: 
cantină şcolară, bancă populară, bibliotecă şcolară-populară, gră- 
dină şcolară, curs de adulţi, lucru manual şi cor la biserica sl. 
Dimitrie din parochia Dumitrești. 

Preotul Gh. M. Popescu, absolvent al Seminarului «Veniamin 
hostake» din laşi, deşi numai după un an de apostolat, însă și-a 
început misiunea c'o activitate uimitoare. A luat în sarcina sa 
conducerea băncii populare locale ca secretar și casier-contabil; 
a luat asupră-şi corul școlar, pe care l-a întocmit şi instruit 
după compunerile sale muzicale, al căror ton, melodie și armonie 

au făcut ca biserica să fie cercetată şi de creştinii de prin 
alte parochii. Tot Cucernicia sa predă gratuit lecţiuni de cânt 
„la şcoala locală. In scurt a început a-şi întinde munca sa inte- 
lectuală prin predici, conferinţe şi sfaturi în toate direcţiunile 
ce se potrivesc cu misiunea sa. 

lată şi programul conferinței de mai sus: 

1. Pentru deschidere, sa cântat de elevii școalei locale: 
«Marșul anului 1848». 

2. A vorbit preotul Gh. M. Popescu : «Despre Religie şi Mora- 
litate». 

3. A vorbit d-na Antonia L. Dobrescu: «Despre Luw». 

4. A vorbit d-l Ion Demetrescu «Despre beţie». conchizând 
şi asupra celor cuvântate de preotul Gh. M. Popescu și d-na 
Antonia Dobrescu şi tăcând şi o mică întroducere asupra piesei: 
«Păcatul beţiei». 

5. Elevele claselor: a III, a IV şi-a V au cântat: «Ploricică 
de cicoare». 

6. Sa jucat piesa : «Păcatul beției». 

î. Două fete au recitat dialogul: «Libertatea». 

8. S'a esecutat de elevi şi eleve, în costum pur naţional, jo- 
cul: «Banul Mărăcine». 

9. Pentru închidere, sa cântat în cor: «Imnul Regal». 

Publicul care a tost foarte numeros a rămas pe deplin mulţumit. 


m 


9 Cronica Săptămânii. "o 


Calea ferată Bucureşti-Olteniţa. 


M. S. Regele a semnat decretul pentru punerea în lucrare a 
legii prin care judeţul Ilfov este autorizat de a face un impru- 
mut de 8.250.000 lei pentru construirea liniei Bucureşti-Olteniţa. 

Cumpărare de cai pentru armată, din ţară. 

Ministerul de răsboiu a hotărît ca anul acesta, caii trebuitori 
armatei să se cumpere din ţară. Se cere ca fiecare cal să fie să- 
nătos, bine legat, puternic, cu spinarea şi picioarele bine făcute 
și să aibă o înălţime de 1 m. 48, şi etatea intre 4—7 ani. Pentru 
un cal de trupă se va plăti 450—600 lei, iar pentru un cal ofi- 
terese până la 1.000 lei. Ofertele pentru caii de vândut în primă- 
vară, se vor prezentă ministerului, cel mai târziu până la finele 
lui Martie, iar pentru toamnă, până la 1 Octomvrie a. c., cel 
mai târziu. 

O serbare militară la Regimentul 1 Dolj. 

La 29 Ianuarie a avut loc la reg. 1 de Dolj o frumoasă ser- 
bare militară. Pe scenă anume așezată s'au jucat piesa «De ne- 
caz», de Speranţă, s'au recitat poeziile patriotice: «Peneș Curca- 
nul», de V. Alexandri, «Tara mea» şi «Pui de lei», de I. Neniţescu; 
s'au executat mai multe exerciţii cu arma, danţuri naţionale, 
exerciţii de echilibristică, ete. Serbarea s'a încheeat cu Imnul 
regal, cântat de corul regimentului însoţit de orhestră. 

Statistioa semănăturilor de toamnă. 

Serviciul statisticei din ministerul domeniilor a întocmit sta- 
tistica semănăturilor din toamna anului 1905. S'a semănat: Grâu: 
1.960.000 hectare; în plus 160.000 față de anul trecut. Secară: 
166.000 hect., cu 14.000 mai mult ca anul trecut. Orz: 54.000 hect., 
cu. 12.000 mai mult; rapiţă numai 49.800 hect, cu 250.000 hect. 
mai puţin ca anul trecut. Aceasta din cauza secetei din toamna 
anului 1905. 

Instituteri italieni la Congresul Corpului didactic din 1906. 


Ministerul instrucției a fost înștiințat, că la congresul corpului 
didactic, ce se va ţine în luna Iulie, în Capitală, va lua parte 
şi o delegaţiune de institutori italieni. Cu acest prilej, institutorii 
italieni vor vizită şi expoziţia naţională. 

Tamaslic de vaci Schwiz pe lângă Ministerul de Domenii. 


In vederea nevoii de a se produce taurii Sehwiz pentru îm- 
bunătăţirea vitelor de munte, şi mai ales de pe moşiile statului 
arendate, ai căror arendaşi au impusă prin contract obligaţiunea 
de a întreţine pentru vacile sătenilor tauri, ministerul de dome- 
nii va înfiinţă un tamaslic de vaci Schwiz. Pe lângă acest tamas- 
lic se va înfiiinţă și o lăptărie cooperativă, spre a stimulă pro- 
ducerea în desfacerea laptelui în satele dela munte. 

Urcarea lefurilor magistraţilor și ale militarilor. 


Comisia budgetară a Camerii a redus cu 5 milioane, budgetul 
vămilor. In schimb a adăogat un milion de lei la cheltueli spre 
a se puteă spori cu 20 la sută lefurile magistraţilor dela tribu- 
nale şi Curți şi ale ofiţerilor dela căpitan în sus. 

Inarmarea și întărirea Muntenegrului. 

Cu toată zăpada care cade în Muntenegru, locuitorii acestei 
țărişoare construesc forturi pe drumul Cetinge-Cataro. In aceeaşi 
vreme și Austriacii construese în grabă întărituri pe lângă ace- 
laşi drum, la graniţa Bosniei și a Herțegovinei. 

La Cataro s'au așezat tunuri grele de cel mai nou model. De 
asemenea s'a sporit și aprovizonarea portului de războiu din 
Cataro. 

In Rusia, 

In Rusia pare a se mai fi potolit răscoalele. Deşi încă se lac 
mișcări prin unele oraşe, în multe părţi e linişte și se așteaptă 
vremea alegerilor pentru cea dintâiu Cameră a imperiului. 

Conterinţa dela Algesiras. 

In orăşelul spaniol Algesiras se află acum adunaţi trimişii sta- 
telor europene, cari discută despre cel mai bun chip pentru reor- 
ganizarea Marocului. La conferință iau parte şi delegaţii acestei 
ţări, 

Concert dat în beneficiul soe. «Petra Maior», din Budapesta. 

Tinerimea română din Budapesta aranjează sub patronajul 
iluştrilor d-ni: dr. Iosif Gall, dr. Alesandru Moosonyi de Foen 
și George Szerb, cu concursul domnişoarei Valeria Pop şi al 
d-lor : Sigismund Sida şi Ernestin Lengyel de Bagota în bene- 
ficiul societăţii «Petru Maior», la 8 Martie 1906 st. n, în sala mare 
dela «Magyar tisztviselok országos epyesulete» (VIII ker., Ester- 
hăzy-uteza 4 sz.) un concert urmat de danţ. Preţul de intrare 

pentru o persoană 4 cor., pentru o familie 10 cor. Inceputul pre- 
cis la 8 ore seara. 


Pregătirile Grecilor din Tesalia. 


In toate orașele din Tesalia domneşte o fierbere, cum nu s'a 
văzut chiar în momentele cele mai agitate din timpul răsboiu- 
lui cu Turcia. Se fac pregătiri ca la primăvară, adică cel mult 
peste 3 luni, antarţii greci să năvălească atât de mulţi încât să 
poată proclamă răscoală împotriva Turcilor, care răscoală să a- 
ducă după sine trecerea Epirului şi a Macedoniei sub stăpânirea 
grecească. 

Grecii strâng fonduri, înscriu cât mai mulţi antarţi, formează 
depozite de arme și muniţiuni, şi fac diferite exerciţii militare. 

Foarte mulţi studenţi dela Universitatea din Atena trimet ce- 
reri, ca și ei să fie înscrişi în rândurile luptătorilor pentru cauza 
macedoneană. 


Arderea comunei românești Selia din Macedonia. 


La 17 Ianuarie, antarţii greci au ars: 20 din cele mai bune case 
și şcoala română din comuna românească Selia. 

Iată cum s'a întâmplat aceasta după povestirea păzitorilor 
cari se găseau în comună, ai cărei locuitori în timpul iernei sunt 
stabiliţi în Veria, aşă că antarţii greci n'au avut a se teme de 
nici o împotrivire. 

In dimineaţa zilei de 17 Ianuarie, o bandă grecească, compusă 
din 40 — 50 de antarţi, a intrat în comună şi legând pe cei doi 
păzitori români, le-au cerut să le arate casele, ale căror nume 
erau scrise pe o listă ce o aduseseră cu ei. La fiecare casă, ei 
au postat câte un bandit. 

După ce au închis pe păzitori, au inceput să ungă cu petrol 
cele douăzeci de case şi şcoala. Focul a ţinut până noaptea târziu 
şi de puterea lui erau luminaţi munţii și toată câmpia dimprejur. 

Antarţii au venit cu mulţi cai din spre drumul din orașul Nea- 
guşta, Ciornova, Arcodohor şi chiar din oraşul Nevia. 

Antarţii greci au jefuit mai întâiu casele, încărcând pe cai toate 
mobilele și lucrurile de gospodărie, și numai după aceea le-au 
dat foc. 

Noua societate de gimnastică din Buzău. 


In Buzău s'a înfiinţat o societate de gimnastică, de tragere la 
țintă și de sport, care şi-a ales următorul comitet: Preşedinte 
de onoare d-l general C. Iarca; preşedinte activ, d-l P. Zahare- 
scu; membrii: dr. O. Somnea şi G. Iliescu; secretar şi casier 
Gabriel Negulescu ; iar instructor-maestru de gimnastică d-l I. 
Moraru. 


Către toți autorii și editorii de scrieri Românești, 


Subsemnatul, în dorinţa ce nutresc de a înzestră biblioteca 
parohiei «Sf. Apostoli» din Târgu-Jiului, cu cărţile trebuincioase 
pentru hrana sufletească a cititorilor ei, fac un călduros apel 
inimilor tuturor, de a dărui acestei biblioteci din cărţile şi scrie- 
pile ce au dat la lumină, pentru luminarea poporului. 

Iconomul Ioan Mălăescu. 
Parohul Bis. Sf. Apostoli din Tg-Jiu. 


— T IA 

Pe Domeniul Coroanei Ruşeţu din jud. Brăila se țin regulat 
şezători, conform disposițiunilor luate de d-l Ion Kalinderu. 

Aceste şezători sunt priveghiate de învățătoarele din locali- 
tate, cari dau femeilor diferite sfaturi-privitoare la gospodărie, 
cum și multe învățături despre credințele deșarte, cari aduc atâ- 
tea pagube, despre datoriile oamenilor între dânșii, creşterea şi 
educaţiunea copiilor şi alte lucruri folositoare. Pentru a face 
şezătorile cât mai atrăgătoare, elevele şeoalei şi absolventele re- 
citează poezii, cântă cântece naţionale și joacă mici piese de tea- 
tru. Femeile, care iau parte, torc lână, cânepă şi in, împletesc 
ciorapi sau cos haine, așă că se aleg şi cu un folos material, 
ceeace le îndeamnă să vie în număr cât mai mare. 

De altă parte se dau in când în când representaţiuni tea- 
trale, cum a fost la 15 Ianuarie a. c, când s'a jucat de elevi şi 
adulţi mai multe piese moralisatoare, sub conducerea învățăto- 
rilor. La „această representaţiune au asistat, ca totdeauna, foarte 
mulţi locuitori, cari au urmărit'o cu viu interes, trăgând multe 
învățături bune din cele ce au auzit. 


CES PIE E 00 
Stimaţi Cititori, 
Năspândiți revista „Albina“ în cercul cunoştin- 
telor D-voastră. 


e 


ES cel 
Serbare Scolară. 


Din iniţiativa următorului comitet: M. A. Munteanu, Alexan- 
dru Damiescu, Gh. M. Grigorescu, Ion M. Munteanu, Preotul Ilie 
Popescu, Petre N. Popescu, Gh. Petrescu, Gh. Iliescu, D. I. Chiser, 
N. C. Oprescu şi d-şoara Elena Ivancea și în folosul spitalului 
din localitate, s'a dat o frumoasă serbare școlară (teatru şi bal), 
în seara zilei de 25 Decemvrie 1905, în localul şcoalei din co- 
muna Cujmir, Mehedinţi. 

Serbarea s'a deschis cu frumosul marş al -Piramidelor», de 
Fotino, executat cu vioarele şi flautul de N. C. Oprescu, învă- 
țător local, Gh. Fira şi N. Varlam, normalişti-Craiova. 

După aceasta d-l M. A. Munteanu, primar local şi preşedin- 
tele serbării, a rostit o frumoasă cuvântare, la care a răspuns 
d-l diriginte al şeoalei, D. I. Chiser. 

A urmat apoi teatrul cu frumoasele piese: «Barbu lăutaru», 
«Cinel-cinel» şi «Nunta Ţărănească», de Alexandri ; executate cu 
mult talent de normaliştii: Fira Gh. Varlam. N., Ciobanu Teo- 
dor, Ochea Vasile, Julea, d-şoara învăţătoare Elena Ivancea, tà- 
nărul Ion I. Ciobanu și elevii școalei primare locale. 

După acestea, a urmat balul, care a durat până la orele 3 di- 
mineaţa. 

Rezultatul material a fost de lei 200, din care scoţându-se 
cheltuelele în sumă de lei 130,30, a rămas câștig curat, lei 69,70; 
cari s'au vărsat la fondul pentru construirea spitalului din lo- 
calitate, cu chitanţa No. 9 din 30 Decemvrie 1905; iar rezulta- 
tul moral a fost mai pre sus de orice aşteptări. 


Os 


DARI DE SEAMA. 


Creşterea rațională a porcilor de loan 1heodoreanu, agronom. Acesta este 
titlul unei broşuri de 100 pagine, în formatul sfertului de coală. Este a 
” seasea cărticică din biblioteca populară a soc. agronomice a absolvenți- 
lor şcoalelor de agricultură. Această cărlicică este de folos sătenilor şi 
celor cari doresc să crească porci, căci coprinde multe cunoștințe des- 
pre soiurile de porci, locuinţa, hrana, îmbunâtăţirea, întrebuinţarea şi 
boalele lor. De preţ nu vorbim căci nu se află trecut pe copertă. 

Din cunoştinţele cuprinse putem reţine şi următoarele: La munte se 
vor creşte porci pentru carne, iar la câmp pentru grăsime. 

Dintre rasele de porci dela noi cea mai bună de crescut este manga- 
liţa ; iar dintre acele străine rasa Jorkshire, cu râtul cârn, îimperechiată 
insă cu porci românești. In ciopoarele de porci cari păşunează la pă- 
pădure este bine să avem şi câţiva vieri bătrâni, cari fiind curagioşi, 
pot ţine la nevoie piept lupilor. In Chicago se taie zilnic vre-o 16.000 
de porci, în abatoare unde sunt maşini cari prind porcii, îi taie 
curăţă, îi tăvălesc în sare, etc. Porcii cari aşteaptă să fie tăiaţi sunt 
hrăniţi cu sângele şi măruntaiele celor uciși, aşă că nimic nu se pierde. 

Porcii se îngrașă mai bine decât scroafele, de aceea suntem mai câş- 
țigaţi crescând porci. , 


Scrisori către Redacţie. 


Stimate Domnule, 

Cu drag şi mulţumire vă trimet abonamentul pe anul a- 
cesta la mult folositoarea revistă «Albina». De9 ani de când 
o primesc, a infiltrat atâta iubire şi dragoste că nu pot să 
mă despart de dânsa, ca de lucrul cel mai necesar. Când se 
întâmplă să n'o primesc în vr'o Duminecă la ora obişnuită, 
parcă îmi lipseşte ceva foarte folositor, atât m'am deprins 
cu ea. Doa Dumnezeu să pătrundă în casele tutulor Româ- 
nilor şi precum razele soarelui le luminează casa, aşă şi 
revista «Albina» luminează mintea. Greşeşte mult cine n'o 
primeşte, căci se lipseşte de atâtea şatâtea lucruri folosi- 
toare ce ni le procură revista aceasta, şi precum insecta 
Albina fuge de floarea ce nu are hectar, tot aşă şi deştep- 
teptarea fuge de omul care nu citeşte o revistă aşă de va- 
loroasă şi de mult folos ca revista «Albina». 


Cu toată stima, N. Bibiry. 
SS Institutor Bacău, 


Informaţiuni 


In seara de 10 Fevruarie curent, Părintele V. Bogatu din com. Corod, 
jud. Tecuci, a ţinut în sala Teatrului din Tecuci, o conferinţă despre 
Indiferentismul religios la noi si cauzele lui. 

MULTUMIRI 


D-l Mihail D. Popescu, învăţător-diriginte din com. Poenarii Burchi 
jud. Prahova, aduce mulţumiri următoarelor persoane, ce au avut 
buna voinţă a dărui cărţi pentru înființarea unei biblioteci populare 
şi anume: d-lui General Alex. Angelescu, care a plătit abonamentul hrăni- 
toarei şi folositoarei reviste «Albina» peanul al IX-lea; d-nei şi d-lui N. 
I. Constantinescu, cari au dat cărţ. în valoare de 30lei şi d-lor P. Dulfu, 
El. Bosianu și Păr. Diacon Stupeanu-laşi. 

—————. oa 


A pe. 

In dorul de binele aproapelui, predicat cu atâta ardoare de 
Sfânta noastră Biserică Creştină, subsemnatul preot, în calitate 
de Confesor al Spitalului Comunal din oraşul Constanţa, am ho- 
tărât a înfiinţă o bibliotecă pe lângă acest spital, spre a putea 
pune în mâinile bolnavilor cărţi de citit cu coprins moral, re- 
ligios, naţional şi ştiinţific. 

Nu este cred nevoe, a mai arătă cât de mare folos ar trage 
suferinzii săraci, citind scrieri de folos în timpul așă de plic- 
tisitor pe care ei îl petrec în pat şi gândesc pe de o parte că 
dacă în spital se dă suferinzilor îngrijire trupească, e de multă 
nevoe ca să li se dea ca doctorie şi o hrană sufletească; iar pe 
de alta, motivat de faptul că o sectă de oameni care poartă nu- 
mele de Anabaptiști introduce cărţi, cu coprins vătămător cre- 
dinței şi naţionalităţei noastre, dar pe 'eare bolnavii în dorul 
lor de a-şi omori timpul, le citesc cu mult nesaţiu, m'au deter- 
minat la acest pas. 

Neindoindu-mă un singur moment că toţi Românii au aceleaşi 
sentimente pentru suferinzii săraci din spitale mai ales, rog din 
suflet, a dărui pentru această bibliotecă din lucrările ce au şi 
din alte cărţi ce le sunt de prisos în bibliotecă, expediindu-le 
cu această destinaţiune la adresa Spitalului Comunal din Con- 
stanţa. > 


Economu Niculae V. Paveliu 
Canfesornl Spitalului Comunal din Constanţa. 


ENA LD 


Licitaţiuni. 


Se publică spre cunoştinţa generală că în zilele de 24, 25 gi 27 Fe- 
vruarie a. C., se vor ţine licitaţii publice cu oferte închise pentru vân- 
zarea spre exploatare a pădurilor Eforiei Spitalelor Civile din Bucu- 
reşti şi anume: 1) In ziua de 24 Fevruarie a, c. «La com. Cornăţelu, 
jud. Dâmboviţa», pentru vânzarea a 686 arbori din pădurea Cocoșu, 
jud. Dâmboviţa. Garanţia provizorie lei 300. Vânzarea în bloe. Estima- 
ţia 1.450 lei. 2) «eLa com. Räşani, jud. Prahova», pentru o porţiune din 
zăvoiul Răşani, jud. Prahova. Garanţie provizorie lei 500. Vânzarea în 
bloc. Estimaţia lei 3.360 ; 3) In ziua de 25 Fevruarie a. c. «La Eforia Spi- 
talelor Civile», pentru pădurile următoare: a) 6 parchete din pădurea 
Rociu, jud. Argeș. Garanţia provizorie lei 1.500. Vânzarea în bloc. Es- 
timaţia 27.596 lei. b) 5 parchete din pădurea «<Duşani» din jnd. Vlașca. 
Garanţia provizorie lei 1.500. Vânzarea pe hectar. Estimaţia lei 301 hec- 
tarul. c) O porţiune din zăvoiul «<Cârnuleasa», jud. Ialomiţa. Garanţia 
provizorie 1.000 lei. Vânzarea în bloe Estimuţia 6.930 lei. d) 4 zâvoaie 
de pe «malul Argeşului», din moşia Găiseni, jud. Dâmboviţa. Garanția 
provizorie 500 lei. Vânzarea în bloe. Estiinaţia lei 6 930. e) 2.120 arbori 
din pădurea «Schiulegti», jud. Prahova. Garanţie provizorie lei 800 Vân- 
zarea în bloc. Estimaţia lei 12.183. D 3 parchete din pădurea -Licuriciu», 
jud. Teleorman. Garanţia provizorie lei 1.500. Vânzarea înbloc. Esti- 


wwwdacoromanica.ro 


maţia 24.052 lei. «La regedința circ. II Silvice Sinaia, jud. Prahova», 
pentru următoarele păduri: a) 3.100 arbori din pădurea <Negraşu Fun- 
durile şi Treisteni», jud. Prahova. Garanţie provizorie lei 400. Vânza- 
rea în bloc. Estimaţia lei 8.194. b) 2.106 arbori din pădurea «Cazacu», 
jud. Prahova. Garanţia provizorie lei 500. Vânzarea în bloc. Estimaţia 
8.693 lei. c) 2.10R arbori din pădurea «Ceaușoaia., jud. Prahova. Garan- 
ție provizorie lei 600. Vânzarea în bloc. Estimaţia lei 9.560 ; 4) In ziua 
de 27 Fevruarie a c. pentru pădurea «Catiașul», jud. Buzău, la Primă- 
ria comunei Vălenii de Munte, jud. Prahova. Garanţia provizorie lei 500. 
Vânzarea în bloc. Estimaţia lei 4.562. Condiţiunile speciale şi generale 
publicate în «Monitorul Oficial: No. 174/901 pentru aceste păduri, se 
pot vedea la primăriile respective, la reşedinţa circ. II Sinaia, precum 
şi la Serviciul Silvic al Eforiei în zilele de lucru între orele 8—1 p.m. 
Art. 72-83 din legea Comptabilităţei publice sunt aplicabile. Supraoferte 
nu se primesc. Ofertele vor fi redactate conform modelului de mai jos. 


OFERTĂ 

Subsemnatul. ...... domiciliat în. .... . sunt amator a lua 
în exploatare. ..... din pădurea. ... . . . . situată în județul.. 
.. . es . publieată a se vinde spre exploatare prin «Monitorul Ofi- 
cials No.. .din..... , declar că am deplină cunoştinţă de exploa- 
tarea acestor. . . .. . şi mă oblig a le respectă. 

Depun odată cu aceasta şi lei... . . în garanţie provizorie de con- 
diţiunile speciale. Semnătura 


Onor Eforiei Spitalelor Civile din Bucureşti. 
Ei 

Idem în ziua de 4 Martie 1906, orele 10*/, a. m. pentru închirierea a 
următoarelor imobile şi anume: «Din Bucureşti» 1) Prăvălia No. 3 din 
palatul băilor Eforiei, de pe bul. Elisabeta, cu începere dela 23 Aprilie 
1906. Garanţie provizorie lei 700; 2) Pivniţa de sub prăvălia No. 4, din 
palatul băilor Eforiei, cu începere dela 23 Aprilie 1906. Garanţie provi- 
zorie lei 75 ; 3) Prăvălia No. 7 din palatul băilor Eforiei, de pe bul. Eli- 
sabeta, cu începere dela 23 Aprilie 1906. Garanţie provizorie lei 800; 4) 
Apartamentul din fund, din imobilul Eforiei din Str. Labirint 76, cu înce- 
bd dela 23 Aprilie 1906. Garanţie provizorie lei 75; 5) Apartamentul 

o. 1, etaj, din imobilul din Str. Sf. Vineri No. 2, cu începere dela 23 
Aprilie 1906. Garanţie provizorie lei 400. «Din Sinaia» 6) Magasinul No. 
2 din pavilionul de mărunţişuri din parcul Sinaia, cu începere dela 23 
Aprilie 1906. Garanţie provizorie lei 60; 7) Magazinul No. 5, din pavi- 
lionul de mărunţişuri din parcul Sinaia, cu începere dela 23 Aprilie 1906. 
Garanţie provizorie lei 60. Supra oferte și oterte condiţionale nu seprimesc. 

- 


A y 
ldem în cursul lunei Martie 1906, la orele 10 dimineața, pentru fur- 
nituri necesare în exercițiul 1906—1907 : La 4 Martie pentru laptele dulce 
gi bătut necesar Ospiciilor Mărcuţa și Pantelimon ; La 10 Martie pentru 
imprimate şi registre; La 11 Martie pentru pânzărie; La 13 Martie pen- 
tru obj. serviciu; La 15 Martie materiale pentru întreţinerea maşinelor. 
Concurenţii vor prezenta oferte sigilate însoțite de garanţie. Licitaţi- 
unea se va ţine în conformitate cu art. 73—83 din legea comptabilităţei 
Publice. Caetele de sarcini, se pot vedea la cancelaria Eforiei, în orice 


zi şi oră de lucru. 

Posta Redacţiei. 


Pär. D. Iliescu, judeţul Buzău. — Nu s'a luat nici o măsură asupra re- 
zultatului concursului ţinut în Octomvrie 1904 pentru locurile de aju- 
tori de învăţători. 

— D-lui Alexandrescu, Govora, jud. Olt.— Acelaşi răspuns. 

Păr. Econom V. Grigorescu, Fălticeni. — Sunteţi achitat pe anul cu- 
hal IX-lea, cu chit. 19.180, avizul se expediase înainte de primirea 

anilor. 

— Păr. I. Tomescu, Văleni Roman; d-lui Ion S. Bălhach, Brăila; 
d-lui Ion Nicolau, Brăila. — Sunteţi achitaţi pe trecut, aţi fost avizaţi 
pentru anul curent al IX-lea (1 Octomvrie 1905 — 30 Septemvrie 1906). 

— Acelaş răspuns tuturor abonaților cărora în aviz li se zice că le-a 


expirat abonamentul la 30 Septemvrie 1905. 
Toe ee e apoape. ee -o e0 e MH M M MĀ al a M i 

THE BANK OF ROUMANIA, LIMITED 


Capital Lire sterline 300.000 deplin 
vărsat. Sediul Londra. Sucursala Bu- 


cureşti. 
Comitetul central: la Londra 
Lachlan Machintosh Rate. ” 
&. I. Goschen. ..... 93 
Vicontele Duncannon .. . PR 
E. W.H. Barry .... 
Robert Hamilton Lang “ 
Demetre de Frank .. .. Viena 
ENaville aaa e Paris 
Ad. Vernes. ...... 2 
Directori : | €. A. Stolz 


| E. E. Goodwin. 
Censori: loan Kalinderu. Demetru 
loan Ghika gi Arthar Green. 


Sediul social: 
Londra 7 Creat Winchester street. 
Sucursala: Bucureşti, Piața sf. Gheor- 
ghe. 

„NAŢIONALA“ 


SOCIETATE GENERALĂ DE ASIGURARE, BUCUREȘTI 
Capital în acţiuni întreg vărsat în 
aur „Lei 2.000.000 
Fonduri de reservă 
compuse din prime 
şi daune t. T. i? 
Idem format din capi- 
tal şi alte rezerve »  1.075.842.60 


Total în aur Lei '7.052.531.86 
Daune plătite. . . . Lei 33.000.000 
Vice-președinte A. Băicoianu. 
Dir. general E. Griinwald. 
„NAŢIONALA“ asigură contra in- 
cediului, a «grindinei», contra riscu- 
lui pierderii valorilor. Asigurările 
pentru viaţă sunt primite în toate 
combinaţiunile obișnuite ca : «cas de 
moarte, supravieţuire,zestregirentă». 
Sediul social în palatul Societăţii din 
str. Doamnei No 12, Bucureşti. Re- 
presentanţă generală în Bucureşti, 
str. Smârdan No. 4. Agenţii în toate 


3 955.688.76 


oraşele din țară. 

Veste gospodarilor noștri dela sate. 

Inainte de Sf. Nicolae, a eșit dela tipar un Calendar pe anul nou 1906, 
scris anume pentru săteni cu vorbe ce le pricepe oricare. Intr'ânsul 
găseşti de citit bucăţile acestea: 1) Urare de noroc pe anul acesta nou; 
2) Intâmplările cele mai însemnate decând îi lumea; 3) Sărbătorile' când 
îs deschise dughenile şi când nu se ţine şcoală; 1) Sărbătorile anului 
întreg ; 5) Rugăciune de secetă ; 6) Iubirea şi cinstirea părinţilor ; 7) 
Sărbătorile ce trebue ţinute; 8) Ce zice Sf. Scriptură de beţivi ; 9) Răs- 
boiul Rusuiui cu Japonul; 10) De vorbă cu moş-Gheorghe (tot despre 
răsboiul acesta); 11) Regele nostru împlineşte 40 ani de domnie ; 12) 
Oameni de bine ; 13) Sfaturi pentru lehuze; 14) Vorbe de înţelepciune; 
15) Cum trebue să ne punem copiii la cale: 16 Copiii la meşteșug ;.17) 
Nu vă vindeţi pâinea dela gură ; 18) Cântecul ţăranului ; 19) De ale gos- 
podăriei; 20) Pământ ori bani?; 21) « Ţesătoarea»; 22) Moşii de ale sta- 
tului arendate la săteni ; 23) Luţerinăria statului; 24) Sfaturi gospodă- 
reşti; 25) Vorbe de haz şi multe alte lucruri bune se găsesc în acest 
calendar cum rar veţi găsi în altă carte. 

Un an întreg îl ai de prieten care te sfătue şi-ţi ţine de urât. Pe ase- 
menea odor nu-i păcat să dai cât de mult; însă el nu-i decât 40 bani 
şi are încă chipurile mândre ale M. S. Regelui și Reginei la 40 ani de 
domnie, care se pot pune pe perete. 

Cereţi-l la adresa: «Redacția calendarului gospodarilor săteni: Buea- 
Suceava, trimeţând banii cu mandat ori în mărci poştale. 

Cine trimite bani pentru zece calendare, capătă două pe deasupra. 
------P- pp... + Parepa... -Á 


FIN DE SIECLE 
32, Calea Victoriei, 32. 
Singurul Magazin special în toată țara de: Bluse, 
Jupoane, Matineuri, Peignioare, ete. 


PREŢURI MODESTE. 
Pa pe ap PP PPP PPP PPP pp pap 
Inst. de Arte Grafice Carol G5blS-sor Rasidescu, Str. Doamnei 16.—15.314 

